En gruppe Dragon Boat Racing-deltagere fra London utkledd som Umpa-Lumpaer, slik de er fremstilt i filmen fra 1971 Foto: Nmorange 
Skuespilleren Deep Roy, som spilte alle de 165 Umpa-Lumpaene i filmen fra 2005 Foto: Florida Supercon 
**Umpa-Lumpaer** (engelsk: *Oompa-Loompa,* flertall *Oompa-Loompas*) er fiktive små mennesker som forekommer i Roald Dahls barnebøker *Charlie og sjokoladefabrikken* (første engelske utgave 1964) og *Charlie og den store glassheisen* (første engelske utgave 1972).

I *Charlie og sjokoladefabrikken* fortelles det at Willy Wonka, sjokoladefabrikkeieren, oppdaget Umpa-Lumpafolket i den dypeste, mørkeste afrikanske jungelen, der ingen hvit mann tidligere hadde vært. Fra og med utgave to av boka er Umpa-Lumpaenes hjemland endret til Umpa-Lumpaland. Umpa-Lumpaene bodde i hytter oppe i trærne for ikke å bli spist av ville dyr, som «hornsvingere og knasknusere og de forferdelige pangdreperne», og det var smått med mat, så de var nær ved å sulte.

Willy Wonka importerte hele stammen, 3000 menn, kvinner og barn, til England. Han fraktet dem i kasser med luftehull. Umpa-Lumpaenes livrett var kakaobønner, så de ble med frivillig, mot et løfte om å kunne spise så mange kakaobønner de orket i sitt nye hjemland. Ettersom kakaobønner er den viktigste ingrediensen i sjokolade, kunne Willy Wonka trygt love dem det.

Bakgrunnen for denne «menneskesmuglingen», var at Willy Wonkas sjokoladefabrikk hadde vært utsatt for industrispionasje. Han hadde derfor sett seg tvunget til å si opp de flere tusen menneskene som arbeidet i fabrikken, og stenge hele virksomheten. Fabrikken var stengt i flere måneder før løsningen på problemet med manglende arbeidskraft kom, i form av de arbeidsomme små Umpa-Lumpaene.

Roald Dahl endrer Umpa-Lumpaene
-------------------------------

I 1964 utkom den første utgaven av *Charlie og sjokoladefabrikken* i USA; tre år etter ble den utgitt i England. Dahl hadde beskrevet Umpa-Lumpafolket som «en stamme av bitte små pygmeer» (Oddmund Ljones oversettelse til norsk, 1973). Boka var illustrert av Faith Jacques, og Umpa-Lumpaene var tegnet som muntre, svarte små mennesker. Dahl hadde opprinnelig skrevet at Charlie også skulle være svart, men agenten hans frarådet det, og mente folk bare kom til å lure på hvorfor, så Charlie i boka er en hvit, fattig, engelsk gutt.

Da Mel Stuart planla å overføre boka til spillefilm,  kom en uttalelse fra National Association for the Advancement of Colored People, der det ble uttrykt bekymring over at frakten av Umpa-Lumpaer til Wonkas fabrikk minnet om slavetransport. Dahl tok bekymringen på alvor, og i andre utgave av boka (1973) var alle referanser til Afrika fjernet, og Umpa-Lumpaene var fremstilt som små, hvite, hippielignende, langhårede mennesker, som kom fra det oppdiktede Umpa-Lumpaland (engelsk: Loompaland).

Dahl beklaget senere fremstillingen i originalversjonen, og sa at dét at han opprinnelig hadde tenkt at helten, Charlie, skulle være svart, var bevis på at han ikke var noen rasist.

Umpa-Lumpaene på film
---------------------

I 1971 kom Mel Stuarts film *Charlie og sjokoladefabrikken* med Gene Wilder i rollen som Willy Wonka. Her var Umpa-Lumpaene fremstilt som små mennesker med oransje hud, grønt hår og et barnslig selebukseantrekk.

I Tim Burtons filmversjon fra 2005, spilte skuespilleren Deep Roy alle de 165 Umpa-Lumpaene. Dette ble gjort ved at det ble tatt flere opptak av hver scene der det skulle være flere Umpa-Lumpaer, med Roy i ulike posisjoner fra scene til scene. Deep Roy har indiske foreldre, så denne gangen hadde Umpa-Lumpaene brun hud og svart hår. Antrekket var nesten som en astronaut-uniform med «WW» på brystet.

Umpa-Lumpaene i norske oversettelser
------------------------------------

Da den første norske utgaven av *Charlie og sjokoladefabrikken* kom i 1972, var Umpa-Lumpafolket, som nevnt, beskrevet som en stamme av bitte små pygmeer, som i den første engelske utgaven fra 1964. Illustrasjonene var også de samme som i den engelske utgaven.

I senere utgaver, til og med i 2000-utgaven, er beskrivelsen av Umpa-Lumpaer som afrikanske pygmeer beholdt, til tross for at Roald Dahl endret det allerede i sin andre utgave i 1973.

Til og med etter at forlaget begynte å bruke Quentin Blakes illustrasjoner, der Umpa-Lumpaene er tegnet med rosa hud og gult bustehår, ble de omtalt som pygmeer fra Afrikas jungel.

Først i 2007, da det ble utgitt en nynorskutgave (oversatt av Ragnar Hovland), ble Umpa-Lumpaenes opprinnelige hjemland erstattet med Umpa-Lumpa-land. Illustrasjonene var fortsatt Quentin Blakes.

Forskning og analyser
---------------------

Det er forsket på flere forhold som gjelder Umpa-Lumpaene; hvordan utseendet deres endres fra første bok til nyeste film, sett i forhold til hva som til enhver tid er «politisk korrekt» og akseptabelt; hvordan forholdet er mellom Willy Wonka (som hersker, eier eller farsfigur) og Umpa-Lumpaene (som slaver, arbeidere, varer eller små mennesker som trenger beskyttelse); Umpa-Lumpaenes humor og moral – og hvorvidt *Charlie og sjokoladefabrikken* er passende høytlesning for barn.

Referanser
----------

1. 1 2 3  Dahl, Roald (1972). *Charlie og sjokoladefabrikken*. Oslo: Gyldendal. ISBN 8205008809.  [e-bok fra bokhylla.no]
2. ↑  Dahl, Roald (1988). *Charlie og den store glassheisen*. Oslo: Gyldendal. ISBN 8205179239.  [e-bok fra bokhylla.no]
3. ↑  fra den norske 2016-utgaven
4. 1 2  Dahl (1972), s. 59
5. 1 2  Siddique (2017)
6. ↑  Corbyn (uten år), s. 56
7. ↑  norsk, i 2016-utgaven: Umpa-Lumpa-land
8. ↑  Goffe, Rusty (27. juli 2005). «My life as an Oompa Loompa: 'Willy Wonka was my first and favourite film'». *The Guardian* **(eng)**.  *Artikkelen inneholder fargebilde av Umpa-Lumpaene og Willy Wonka fra 1971-filmen*
9. ↑  «The sole Oompa-Loompa». *EW.com* **(engelsk)**. Besøkt 20. februar 2019.
10. ↑  Corbyn, s. 58
11. ↑  Se «Charlie og sjokoladefabrikken» på bokhylla.no ()
12. 1 2  Corbin (uten år)
13. ↑  Bosmajian (1985)
14. ↑  Merrick (1975)

Litteratur
----------

* Bosmajian, Hamida (1985). «Charlie and the Chocolate Factory and Other Excremental Visions». *The Lion and the Unicorn* **(engelsk)** (9): 36–49.
* Corbin, Chryl (2012). «Deconstructing Willy Wonka's Chocolate Factory: Race, Labor, and the Changing Depictions of the Oompa-Loompas». *The Berkeley McNair Research Journal*. Department of African American Studies.
* Merrick, Anne (mars 1975). «‘The Nightwatchmen’ and ‘Charlie and the Chocolate Factory’ as books to be read to children». *Children's Literature in Education*. 6 (1): 21–30.
* Siddique, Haroon (13. september 2017). «Charlie and the Chocolate Factory hero 'was originally black'». *The Guardian* **(engelsk)**. ISSN 0261-3077. Besøkt 20. februar 2019.

Eksterne lenker
---------------

* Oompa Loompa Doompa Dee Do-sangen fra 1971-filmen (engelsk) (YouTube) Besøkt 20. februar 2019
* Quentin Blake tegner en Umpa-Lumpa – og Roald Dahl leser om dem – (engelsk) (YouTube) Besøkt 21. februar 2019

| * v
* d
* r
Roald Dahl 1916–1990 **·** Roald Dahls bibliografi |
| --- |
| Barnebøker | 
* *The Gremlins* (1943)
* *Verdens største fersken* (1961)
* *Charlie og sjokoladefabrikken* (1964)
* *Den magiske fingeren* (1966)
* *Den fantastiske Mikkel Rev* (1970)
* *Charlie og den store glassheisen* (1972)
* *Danny og den store fasanjakten* (1975)
* *Den kjempestore krokodillen* (1978)
* *Dustene* (1980)
* *Georgs magiske medisin* (1981)
* *Ramperim og ville vers* (1982)
* *SVK* (1982)
* *Heksene* (1983)
* *Gutt* (1984)
* *På egne vinger* (1986)
* *Matilda* (1988)
* *Eddap Liks* (1990)
* *Bittesmåene* (1991)

 |
| Bøker for voksne | 
* *Et hode kortere og andre hårreisende historier* (1955)
* *Kiss kiss* (1970)
* *Bytt beite* (1975)
* *Over og ut : Ti historier om flyvere og flyvning* (1975)
* *Onkel Oswald* (1980)

 |
| Film og tv | 
* *Charlie og sjokoladefabrikken* (1971)
* *Tales of the Unexpected* (1979–88)
* *Danny og den store fasanjakten* (1989)
* *Heksene* (1990)
* *Matilda* (1996)
* *Verdens største fersken* (1996)
* *Charlie og sjokoladefabrikken* (2005)
* *Den fantastiske Mikkel Rev* (2009)
* *Eddap Liks* (2015)
* *SVK - Store Vennlige Kjempe* (2016)

 |
| 
* Willy Wonka
* Umpa-Lumpaer
* Heksene (opera)

 |